ಗಾಳಿಪಟ (ಚಲನಚಿತ್ರ)

ಗಾಳಿಪಟ ಮುಂಗಾರು ಮಳೆಯ ಯಶಸ್ಸಿನ ನಂತರ ನಿರ್ದೇಶಕ ಯೋಗರಾಜ್ ಭಟ್ ನಿರ್ದೇಶಿದ ಮೊದಲ ಚಿತ್ರ. ಚಿತ್ರದ ಭಾರೀ ತಾರಾಗಣದಿಂದಾಗಿ ಚಿತ್ರವು ನಿರ್ಮಾಣ ಹಂತದಲ್ಲೇ ಪ್ರೇಕ್ಷಕರಲ್ಲಿ ಹೆಚ್ಚಿನ ಕುತೂಹಲ ಹುಟ್ಟಿಸಿತ್ತು. ಮುಂಗಾರು ಮಳೆ ಖ್ಯಾತಿಯ ಗಣೇಶ್, ದಿಗಂತ್ ಅವರು ಕನ್ನಡ ಚಿತ್ರರಂಗದ ಹೆಸರಾಂತ ಗಾಯಕ ರಾಜೇಶ್ ಕೃಷ್ಣನ್ ಜೊತೆ ಮುಖ್ಯ ಪಾತ್ರದಲ್ಲಿ ಡೈಸಿ ಬೋಪಣ್ಣ, ನೀತು ಮತ್ತು ಭಾವನಾ ರಾವ್ ಜೊತೆ ಈ ಚಿತ್ರದಲ್ಲಿ ನಟಿಸಿದ್ದಾರೆ. ಇದು ಸೂಪರ್ ೩೫ ಫಾರ್ಮ್ಯಾಟ್‌ನಲ್ಲಿ ಚಿತ್ರೀಕರಿಸಲಾದ ಮೊದಲ ಕನ್ನಡ ಚಲನಚಿತ್ರ.

ವಾಣಿಜ್ಯಿಕವಾಗಿ ಯಶಸ್ವಿಯಾದ ಈ ಚಿತ್ರವು ೧೭೫ ದಿನಗಳ ಪ್ರದರ್ಶನವನ್ನು ಪೂರ್ಣಗೊಳಿಸಿತು. ೫೬ನೇ ಫಿಲ್ಮ್‌ಫೇರ್ ಸೌತ್ ಪ್ರಶಸ್ತಿಗಳಲ್ಲಿ ೧೧ ನಾಮನಿರ್ದೇಶನಗಳನ್ನು ಪಡೆದ ನಂತರ, ಇದು ಮೂರು ಪ್ರಶಸ್ತಿಗಳನ್ನು ಗೆದ್ದುಕೊಂಡಿತು - ಅತ್ಯುತ್ತಮ ನಟ (ಗಣೇಶ್), ಅತ್ಯುತ್ತಮ ಸಂಗೀತ ನಿರ್ದೇಶಕ (ವಿ.ಹರಿಕೃಷ್ಣ) ಮತ್ತು ಅತ್ಯುತ್ತಮ ಗೀತರಚನೆಕಾರ (ಜಯಂತ್ ಕಾಯ್ಕಿಣಿ).
ತಾರಾಗಣ

* ಗಣೇಶ್ - ಗಣೇಶ್ ಪಾತ್ರದಲ್ಲಿ
* ದಿಗಂತ್ - ದಿಗಂತ್ ಪಾತ್ರದಲ್ಲಿ
* ರಾಜೇಶ್ ಕೃಷ್ಣನ್ - ಕಿಟ್ಟಿ ಪಾತ್ರದಲ್ಲಿ
* ಡೈಸಿ ಬೋಪಣ್ಣ - ಸೌಮ್ಯಾ ಪಾತ್ರದಲ್ಲಿ
* ನೀತು - ನೀತು ಪಾತ್ರದಲ್ಲಿ
* ಭಾವನಾ ರಾವ್ - ಪಾವನಿ ಪಾತ್ರದಲ್ಲಿ
* ಅನಂತ್ ನಾಗ್ - ಕೋದಂಡರಾಮ ಪಾತ್ರದಲ್ಲಿ
* ಪದ್ಮಜಾ ರಾವ್ - ಪದ್ಮಾ ಪಾತ್ರದಲ್ಲಿ
* ರಂಗಾಯಣ ರಘು
* ಸುಧಾ ಬೆಳವಾಡಿ
* ರಾಜಾರಾಮ್
* ದಯಾಳ್ ಪದ್ಮನಾಭನ್
* ಅಶ್ವತ್ಥ್ ನೀನಾಸಂ
* ವಾಣಿಶ್ರೀ
ನಿರ್ಮಾಣ

ಬೆಳವಣಿಗೆ

ಡಿಸೆಂಬರ್ ೨೦೦೬ ರಲ್ಲಿ ಮುಂಗಾರು ಮಳೆ ಬಿಡುಗಡೆಯಾದ ನಂತರ, ಯೋಗರಾಜ್ ಭಟ್ ಜನವರಿ ೨೦೦೭ ರಲ್ಲಿ ತಮ್ಮ ಮುಂದಿನ ಚಿತ್ರಕ್ಕಾಗಿ ಕಥೆಯ ಮೇಲೆ ಕೆಲಸ ಮಾಡಲು ಆರಂಭಿಸಿದರು.ಈ ಚಿತ್ರವನ್ನು ಜೂನ್ ೨೦೦೭ರ ಆರಂಭದಲ್ಲಿ ಸೂರ್ಯಪ್ರಕಾಶ್ ರಾವ್ ನಿರ್ಮಿಸುವುದರೊಂದಿಗೆ ಘೋಷಿಸಲಾಯಿತು.
ನಟ-ನಟಿಯರ ಆಯ್ಕೆ

ಕಥೆಯು ಮೂರು ಸಮಾನಾಂತರ ಪುರುಷ ನಾಯಕರ ಸುತ್ತ ಸುತ್ತುತ್ತದೆ ಎಂದು ಬಹಿರಂಗಪಡಿಸಿದ ಭಟ್, ದಿಗಂತ್ ಮತ್ತು ಗಾಯಕ ರಾಜೇಶ್ ಕೃಷ್ಣನ್ ಅವರನ್ನು ಇಬ್ಬರು ಪ್ರಮುಖ ಪಾತ್ರಗಳಲ್ಲಿ ನಟಿಸಲು ಸಹಿ ಹಾಕಲಾಗಿದೆ ಎಂದು ಘೋಷಿಸಿದರು. ದಿಗಂತ್ ಅವರು ಭಟ್ಟರ ಮುಂಗಾರು ಮಳೆ ಚಿತ್ರದಲ್ಲಿ ಅತಿಥಿ ಪಾತ್ರದಲ್ಲಿ ಕಾಣಿಸಿಕೊಂಡಿದ್ದರು ಮತ್ತು ಕೃಷ್ಣನ್ ಅಲ್ಲಿಯವರೆಗೆ ಕೇವಲ ಒಂದು ಕನ್ನಡ ಚಿತ್ರದಲ್ಲಿ ಮಾತ್ರ ನಟನಾಗಿ ಕಾಣಿಸಿಕೊಂಡಿದ್ದರು. ನಂತರ ಜೂನ್ ೬ ರಂದು ಭಟ್ ಪುನೀತ್ ರಾಜ್‌ಕುಮಾರ್ ಅವರನ್ನು ಮತ್ತೊಬ್ಬ ನಾಯಕನಾಗಿ ನಟಿಸಲು ಆಯ್ಕೆ ಮಾಡಿರುವುದಾಗಿ ಘೋಷಿಸಿದರು. ಮೂವರು ಪುರುಷ ನಾಯಕರ ಎದುರು, ನಟಿಯರಾದ ಡೈಸಿ ಬೋಪಣ್ಣ, ನೀತೂ ಶೆಟ್ಟಿ ಮತ್ತು ಛಾಯಾ ಸಿಂಗ್ ಸಹಿ ಹಾಕಿದರು. ಆದಾಗ್ಯೂ, ನಂತರ ಪುನೀತ್ ಪಾತ್ರವನ್ನು ಗಣೇಶ್ ಪಡೆದರು, ಆ ಸಮಯದಲ್ಲಿ ಭಟ್ ಅವರ 'ಮುಂಗಾರು ಮಳೆ' ಚಿತ್ರವು ಇನ್ನೂ ಚಿತ್ರಮಂದಿರಗಳಲ್ಲಿ ಭರ್ಜರಿ ಪ್ರದರ್ಶನಗೊಳ್ಳುತ್ತಿತ್ತು. ಪುನೀತ್ ಮತ್ತು ಭಟ್ ನಂತರ ೨೦೧೧ರ ಪರಮಾತ್ಮ ಚಿತ್ರಕ್ಕಾಗಿ ಒಟ್ಟಾಗಿ ಕೆಲಸ ಮಾಡಿದರು.ಕೆಲ ದಿನಗಳ ನಂತರ, ಛಾಯಾ ಸಿಂಗ್ ಬದಲಿಗೆ ಭಾವನಾ ರಾವ್ ಅವರನ್ನು ಆಯ್ಕೆ ಮಾಡಲಾಗಿದ್ದು, ಅವರು ಈ ಚಿತ್ರದ ಮೂಲಕ ಪಾದಾರ್ಪಣೆ ಮಾಡಲಿದ್ದಾರೆ ಎಂದು ಬಹಿರಂಗಪಡಿಸಲಾಯಿತು. ಅನಂತ್ ನಾಗ್, ಎಚ್. ಜಿ. ದತ್ತಾತ್ರೇಯ, ರಂಗಾಯಣ ರಘು, ಸುಧಾ ಬೆಳವಾಡಿ, ಪದ್ಮಜಾ ರಾವ್ ಪೋಷಕ ಪಾತ್ರಗಳಲ್ಲಿ ಕಾಣಿಸಿಕೊಳ್ಳಲಿದ್ದಾರೆ, ಆರ್. ರತ್ನವೇಲು ಛಾಯಾಗ್ರಾಹಕರಾಗಿ ಮತ್ತು ವಿ.ಹರಿಕೃಷ್ಣ ಸಂಗೀತ ಸಂಯೋಜಕರಾಗಿ ಕಾರ್ಯನಿರ್ವಹಿಸಲಿದ್ದಾರೆ ಎಂದು ಬಹಿರಂಗಪಡಿಸಲಾಯಿತು.
ಹಾಡುಗಳು
ಬಿಡುಗಡೆ ಮತ್ತು ಸ್ವೀಕೃತಿ

ಗಾಳಿಪಟ ಚಿತ್ರವು ಜನವರಿ ೧೮, ೨೦೦೮ ರಂದು ಕರ್ನಾಟಕ ಮತ್ತು ಚೆನ್ನೈ, ಹೈದರಾಬಾದ್, ಮುಂಬೈ ಮತ್ತು ಪುಣೆಗಳಲ್ಲಿ ೩೦೦ಕ್ಕೂ ಹೆಚ್ಚು ಚಿತ್ರಮಂದಿರಗಳಲ್ಲಿ ಬಿಡುಗಡೆಯಾಯಿತು. ಕರ್ನಾಟಕ ಚಲನಚಿತ್ರ ವಾಣಿಜ್ಯ ಮಂಡಳಿಯ ಅಧ್ಯಕ್ಷರಾಗಿ ಈ ಹಿಂದೆ ಸೇವೆ ಸಲ್ಲಿಸಿದ್ದ ಕೆ. ಸಿ. ಎನ್. ಚಂದ್ರಶೇಖರ್ ಮತ್ತು ಹೆಚ್. ಡಿ. ಗಂಗರಾಜ್, ಕಮಿಷನ್ ಆಧಾರದ ಮೇಲೆ ಚಿತ್ರವನ್ನು ವಿತರಿಸಿದರು.
ವಿಮರ್ಶಾತ್ಮಕ ಪ್ರತಿಕ್ರಿಯೆ

ಡೆಕ್ಕನ್ ಹೆರಾಲ್ಡ್ ಗಾಗಿ ಚಿತ್ರವನ್ನು ವಿಮರ್ಶಿಸುತ್ತಾ, ನೃಪತುಂಗ ಎಸ್. ಕೆ. ಇದನ್ನು "ದೃಶ್ಯ ರಸದೌತಣ" ಎಂದು ಕರೆದರು ಮತ್ತು "ಅದ್ಭುತ ಸ್ಥಳಗಳು, ಸುಂದರವಾದ ಕ್ಯಾಮೆರಾ ಕೆಲಸ, ಉತ್ತಮ ಸ್ಕ್ರೀನ್ ಪ್ಲೇ ಮತ್ತು ಪ್ರಮುಖ ನಟರ ಅದ್ಭುತ ಅಭಿನಯದಿಂದ ಈ ಚಿತ್ರವು ಉತ್ತಮ ಚಿತ್ರಗಳ ಪಟ್ಟಿಗೆ ಸೇರುತ್ತದೆ. ಮೇಲಿನ ವಿಭಾಗಗಳಲ್ಲಿ ಚಿತ್ರವು ಅತ್ಯುತ್ತಮವಾಗಿದ್ದರೆ, ಸರಳ ಕಥೆಯನ್ನು ಸಹ ಚೆನ್ನಾಗಿ ಪ್ರಸ್ತುತಪಡಿಸಬಹುದು ಎಂದು ನಿರ್ದೇಶಕರು ಮತ್ತೊಮ್ಮೆ ತೋರಿಸಿದ್ದಾರೆ" ಎಂದು ಬರೆದಿದ್ದಾರೆ. ಚಿತ್ರದಲ್ಲಿನ ಪ್ರತಿಯೊಂದು ವಿಭಾಗದ ಪಾತ್ರಕ್ಕೂ ಮನ್ನಣೆ ನೀಡುತ್ತಾ, ಅವರು ಗಣೇಶ್ ಮತ್ತು ಛಾಯಾಗ್ರಾಹಕ ಆರ್. ರತ್ನವೇಲು ಅವರ ಪಾತ್ರವನ್ನು ಹೈಲೈಟ್ ಮಾಡಿದರು.ರೆಡಿಫ್ ನ ಆರ್. ಜಿ. ವಿಜಯಸಾರಥಿ ಅವರು ಇದನ್ನು "ಒಂದು ಕ್ಲಾಸ್ ಆಕ್ಟ್" ಎಂದು ಕರೆದರು ಮತ್ತು "ಭಟ್ ಅವರು ಈ ಮನರಂಜನಾ ಚಿತ್ರದಲ್ಲಿ ತಮ್ಮ ಅತ್ಯುತ್ತಮ ಬರವಣಿಗೆ ಮತ್ತು ನಿರೂಪಣಾ ಪ್ರತಿಭೆಯನ್ನು ಹೊರಹಾಕಿದ್ದಾರೆ, ಇದು ಹಾಸ್ಯಮಯ, ಸುಂದರ ಮತ್ತು ಭಾವನಾತ್ಮಕವಾಗಿದೆ" ಎಂದು ಬರೆದಿದ್ದಾರೆ. ಗಣೇಶ್ ಅವರ ಅಭಿನಯವನ್ನು ವಿಶೇಷವಾಗಿ ಶ್ಲಾಘಿಸುತ್ತಾ, "ಪ್ರಕೃತಿಯ ಸೌಂದರ್ಯವನ್ನು ಕ್ಯಾಮೆರಾಮನ್ ರತ್ನವೇಲು ಕಲಾತ್ಮಕವಾಗಿ ಸೆರೆಹಿಡಿದಿದ್ದಾರೆ. ಸಂಕಲನಕಾರರಾದ ಸುರೇಶ್ ಅರಸ್ ಮತ್ತು ಕಲಾ ನಿರ್ದೇಶಕ ಶಶಿಧರ್ ಅಡಪ ಅವರಂತಹ ಪ್ರಶಸ್ತಿ ವಿಜೇತ ತಂತ್ರಜ್ಞರು ಸಹ ತಮ್ಮ ಕಾರ್ಯಗಳನ್ನು ಪರಿಣಾಮಕಾರಿಯಾಗಿ ನಿರ್ವಹಿಸಿದ್ದಾರೆ" ಎಂದು ಅವರು ಹೇಳಿದರು. ಟೈಮ್ಸ್ ಆಫ್ ಇಂಡಿಯ ಗಾಗಿ ಜಿ. ಎಸ್. ಕುಮಾರ್ ಹೀಗೆ ಬರೆದಿದ್ದಾರೆ: "ಇದು ನಿರ್ದೇಶಕ ಯೋಗರಾಜ್ ಭಟ್ ಅವರ ಹಿಂದಿನ ಚಿತ್ರ ಮುಂಗಾರು ಮಳೆಯ ಯಶಸ್ಸಿನ ನಂತರ ಮಾಡಿದ ಒಂದು ಮೇರುಕೃತಿ. ಈ ಪ್ರಣಯ ಕಥೆ ಹೆಚ್ಚು ಗಂಭೀರವಾಗಿದೆ. ಸ್ಕ್ರಿಪ್ಟ್ ಅನ್ನು ಅದ್ಭುತವಾಗಿ ನಿರ್ವಹಿಸಲಾಗಿದೆ ಮತ್ತು ನಿರೂಪಣೆ ಅತ್ಯುತ್ತಮವಾಗಿದೆ." ಅವರು ಪ್ರತಿಯೊಬ್ಬ ನಾಯಕ ನಟರ ಅಭಿನಯವನ್ನು ಶ್ಲಾಘಿಸಿದರು.
ಮುಂದಿನ ಭಾಗ

ವಿಭಿನ್ನ ತಾರಾಗಣದೊಂದಿಗೆ ಚಿತ್ರದ ಮುಂದುವರಿದ ಭಾಗವನ್ನು ಗಾಳಿಪಟ 2 ಎಂಬ ಹೆಸರಿನಲ್ಲಿ ನಿರ್ದೇಶಕ ಯೋಗರಾಜ್ ಭಟ್ ಖಚಿತಪಡಿಸಿದರು. ಮುಖ್ಯ ಪಾತ್ರಗಳಲ್ಲಿ ಪವನ್ ಕುಮಾರ್, ಗಣೇಶ್ ಮತ್ತು ದಿಗಂತ್, ಜೊತೆಗೆ ಶರ್ಮಿಳಾ ಮಾಂಡ್ರೆ ನಾಯಕಿಯಾಗಿ ಕಾಣಿಸಿಕೊಳ್ಳಲಿದ್ದಾರೆಂದು ಘೋಷಿಸಲಾಯಿತು. ಗೀತರಚನೆಕಾರ ಜಯಂತ್ ಕಾಯ್ಕಿಣಿ ಕೂಡ ಈ ಚಿತ್ರಕ್ಕೆ ಮುಂದುವರೆದು, ಅರ್ಜುನ್ ಜನ್ಯ ಸಂಗೀತ ಸಂಯೋಜನೆ ಮಾಡಿದರು.
ಪ್ರಭಾವ ಮತ್ತು ಜನಪ್ರಿಯತೆ

ಗಾಳಿಪಟ ಚಿತ್ರದ ಯಶಸ್ಸು ಗಣೇಶ್ ಅವರನ್ನು ಕನ್ನಡ ಚಿತ್ರರಂಗದ ಅತ್ಯಂತ ಬೇಡಿಕೆಯ ನಟರಲ್ಲಿ ಒಬ್ಬರನ್ನಾಗಿ ಮಾಡಿತು.ಅವರು ಈಗಾಗಲೇ ಮುಂಗಾರು ಮಳೆ (೨೦೦೬), ಚೆಲುವಿನ ಚಿತ್ತಾರ (೨೦೦೭), ಮತ್ತು ಹುಡುಗಾಟ (೨೦೦೭) ಮತ್ತು ಕೃಷ್ಣ (೨೦೦೭) ಮುಂತಾದ ಯಶಸ್ವಿ ಚಿತ್ರಗಳೊಂದಿಗೆ ಬರುತ್ತಿದ್ದರು. ಯೋಗರಾಜ್ ಭಟ್ ಅವರ ಸತತ ಎರಡು ಚಲನಚಿತ್ರಗಳು, ಈ ಮೂಲಕ ಭಾರಿ ಯಶಸ್ಸನ್ನು ಕಂಡವು.ಈ ಚಿತ್ರದಲ್ಲಿ ಗಣೇಶ್ ಕುತ್ತಿಗೆಗೆ ಸರ ಧರಿಸಿ, ರೇಜರ್ ಬ್ಲೇಡ್ ಪೆಂಡೆಂಟ್ ಹಾಕಿಕೊಂಡು ಕಾಣಿಸಿಕೊಂಡಿದ್ದರು. ಇದು ಪುರುಷ ಅಭಿಮಾನಿಗಳಲ್ಲಿ ಒಂದು ಟ್ರೆಂಡ್ ಆಗಿ ಮಾರ್ಪಟ್ಟಿತ್ತು. ಈ ಚಿತ್ರವು ದಿಗಂತ್‌ಗೆ ಒಂದು ಪ್ರಮುಖ ಬ್ರೇಕ್ ಆಗಿ ಸಾಬೀತಾಯಿತು,ನಂತರ ಅವರು ಭಟ್ ಅವರೊಂದಿಗೆ ಮನಸಾರೆ (2009), ಪಂಚರಂಗಿ (2010) ಮತ್ತು ಪರಪಂಚ (2015) ಚಿತ್ರಗಳಲ್ಲಿ ಜೊತೆಯಾಗಿ ಕೆಲಸ ಮಾಡಿದರು. ಗಣೇಶ್ ಅವರು ದಿಗಂತ್ ಅವರನ್ನು ಚಿತ್ರದಲ್ಲಿ 'ದೂಧ್ ಪೇಡಾ' ಎಂದು ಸಂಬೋಧಿಸುವ ಅಡ್ಡಹೆಸರು ಮಾಧ್ಯಮಗಳಲ್ಲಿ ಅವರ ಹೆಸರಿನೊಂದಿಗೆ 'ಚಾಕೊಲೇಟ್ ಹೀರೋ' ಎಂಬ ಟ್ಯಾಗ್‌ನೊಂದಿಗೆ ಪ್ರಸಿದ್ಧವಾಯಿತು. ಈ ಚಿತ್ರವು ನಟಿಯರಾದ ನೀತು ಮತ್ತು ಭಾವನಾ ರಾವ್ ಅವರ ವೃತ್ತಿಜೀವನಕ್ಕೂ ಅತ್ಯುತ್ತಮ ಆರಂಭವಾಗಿ ಸಾಬೀತಾಯಿತು.

ಚಿತ್ರದಲ್ಲಿ ಸೋನು ನಿಗಮ್ ಹಾಡಿದ "ಮಿಂಚಾಗಿ ನೀನು ಬರಲು" ಹಾಡು, ಕನ್ನಡ ಚಿತ್ರರಂಗದಲ್ಲಿ ಅವರ ಹಿನ್ನೆಲೆ ಗಾಯನ ವೃತ್ತಿಜೀವನವನ್ನು ಮತ್ತಷ್ಟು ಮುನ್ನಡೆಸಿತು, ಅವರು ಮುಂಗಾರು ಮಳೆಯ ಹಾಡುಗಳ ಭಾರಿ ಯಶಸ್ಸಿನ ನಂತರ ಈಗಾಗಲೇ "ಬೇಡಿಕೆಯಲ್ಲಿರುವ ಗಾಯಕ"ರಾಗಿದ್ದರು. ಇದು ಚಿತ್ರದ ಯಶಸ್ಸಿಗೆ ಪ್ರಮುಖ ರೀತಿಯಲ್ಲಿ ಕೊಡುಗೆ ನೀಡಿತು. ಈ ಹಾಡು, ಗೀತರಚನೆಕಾರ ಜಯಂತ್ ಕಾಯ್ಕಿಣಿ ಅವರ ಖ್ಯಾತಿಯನ್ನು ಮತ್ತಷ್ಟು ಹೆಚ್ಚಿಸಿತು ಮತ್ತು ಅವರ ಅತ್ಯುತ್ತಮ ಚಿತ್ರಗೀತೆಗಳಲ್ಲಿ ಒಂದೆಂದು ಪರಿಗಣಿಸಲಾಯಿತು. ಅದೇ ಶೀರ್ಷಿಕೆಯ ಒಂದು ಚಲನಚಿತ್ರವು ೨೦೧೫ರಲ್ಲಿ ಬಿಡುಗಡೆಯಾಯಿತು, ಇದರಲ್ಲಿ ದಿಗಂತ್ ಕೂಡ ನಾಯಕನಾಗಿ ನಟಿಸಿದ್ದರು.
ಉಲ್ಲೇಖಗಳು

ವರ್ಗ:ಕನ್ನಡ ಚಲನಚಿತ್ರಗಳು
ವರ್ಗ:ವರ್ಷ-೨೦೦೮ ಕನ್ನಡಚಿತ್ರಗಳು